Fire mænd efterlyses efter en anmeldelse af en voldtægt i Holstebro natten til søndag

Politiet efterlyser nu fire mænd efter den voldtægt, som søndag morgen blev anmeldt i Holstebro.

Her har en 21-årig anmeldt, at hun blev overfaldet af tre-fire mænd, og dem har politiet nu sendt et signalement ud af:

'Efter voldtægt i Holstebro kl. ca 0230 ml. musikteatret og Storåen efterlyses A: Mand, 190-195 cm, slank, sort fuldskæg, sort hår redt i sideskildning, tatovering i stærke farve på h. underarm. B, C og D: 160-170 cm. Alle mellemøstlig udseende. Taler dansk uden accent', skriver politiet på Twitter.

Se også: Politiet undersøger anmeldelse af voldtægt: 21-årig overfaldet af flere mænd

Ifølge anmeldelsen skete overfaldet klokken halv tre natten til søndag, og formiddagen igennem har politiet undersøgt gerningsstedet.

- Nu har vi sikret nogle tekniske spor, som vi skal have undersøgt.

- Men der er ikke mere end det, vi har sendt ud, siger Henrik Nielsen, vagtchef, Midt- og Vestjyllands Politi.

Han ønsker ikke at udtale sig om, hvorvidt politiet allerede nu har konkrete personer i kikkerten.